text: প্রকাশিত: ২১-১০-২০১৮, সময়: ১৯:০২ |
  পদ্মাটাইমস ডেস্ক : ২৭১ রানে থামল টাইগারদের ইনিংস। জিততে হলে জিম্বাবুয়েকে করতে হবে ২৭২ রান। রোববার মিরপুরে এক চমৎকার লড়াইয়ে বাংলাদেশ-জিম্বাবুয়ে। একটা সময় যখন মনে হচ্ছিল ২শ' রানই ঢের। সেখানে বাংলাদেশের স্কোর ২৭০ ছাড়াল। চ্যালেঞ্জিং এই স্কোর গড়ার ক্ষেত্রে যে নামটি শুরুতেই আসবে সেটি হচ্ছে ইমরুল। এক অসাধারণ নৈপূণ্য দেখিয়েছিলেন টাইগার ওপেনার।
  ইমরুল শুধু বড় স্কোরই করেছেন এমন নয়। দলকে মহাবিপর্যয়ের হাত থেকে রক্ষা করেছেন। তার আর অলরাউন্ডার সাইফউদ্দিনের ৭ম উইকেট জুটিই বাংলাদেশকে নিরাপদ বন্দরে পৌছে দেয়। এখন বোলাররা কি করেন সেটিই দেখার পালা।
  আন্ডারডগ জিম্বাবুয়ের বিরুদ্ধে ১৩৯ রানে ছয় উইকেট হারিয়ে বাংলাদেশ যখন চোখে শর্শে ফুল দেখছিল তখন ইমরুল একজন সঙ্গী খুঁজছিলেন। পেয়েও গেলেন একজন নির্ভরযোগ্য সঙ্গী। তিনি সাইফউদ্দিন। দলকে টেনে নিয়ে যান প্রায় দুইশ'র কোটায়।
  মিরপুরে জিম্বাবুয়ের বিপক্ষে প্রথম ওয়ানডেতে দ্রুত দুই উইকেট হারিয়ে ব্যাটিং বিপর‌্যয়ে পড়ে বাংলাদেশ‌। দলীয় ১৬ রানের মাথায় বিদায় নেন ওপেনার লিটন দাস। এরপর ১ রান যোগ করতেই পড়ে আরো ১ উইকেট। এই যখন অবস্থা তখন শক্ত হাতে হাল ধরেন দুই অভিজ্ঞ ব্যাটসম্যান মুশফিকুর রহীম ও ইমরুল কায়েস।
  বাংলাদেশ দলের পক্ষে ইমরুলের ১৪৪ ছাড়াও ভালো করেছেন সাইফউদ্দিন। হাফসেঞ্চুরি বঞ্চিত করেছেন ৬৭ বল খেলে। মিঠুন করেছেন ৩৭ আর মুশফিক ১৫ রান। আর কেউই দুই অংশ ছুঁতে পারেন নি।